**– TINE Fotballskole er mer enn bare fotball**

**I en tid der flere unge sitter stille og kjenner på utenforskap, er mestringsfølelse og gleden av å være en del av et fellesskap viktigere enn noen gang. I sommer samles nærmere 70 000 barn og unge til TINE Fotballskole – en av verdens største fotballskoler.**

– TINE Fotballskole er mer enn bare fotball. Det er en nasjonal dugnad hvor lokale ildsjeler, idretten og vi i næringslivet skaper aktivitet, vennskap og gode opplevelser for tusenvis av barn over hele landet. Samtidig er det et fellesskap hvor barna får høre til, kjenne på trygghet og oppleve mestring. Sammen får vi til noe som betyr mye for veldig mange, sier konsernsjef i TINE, Ann-Beth Freuchen.

I 28 år har TINE Fotballskole samlet over 1,7 millioner barn over hele Norge, og med det blitt en av verdens største og mest inkluderende fotballarrangement.

**Et motstykke til en stillesittende hverdag**

[Norske helsemyndigheter](https://www.regjeringen.no/no/aktuelt/lanserer-norges-forste-nasjonale-skjermrad/id3107630/) oppfordrer til en aktiv og balansert hverdag for barn mellom 6 og 12 år, med en anbefaling om å bruke skjerm maks 1–1,5 time per dag. Samtidig viser [Ungdata junior 2024](https://oda.oslomet.no/oda-xmlui/bitstream/handle/11250/3145148/UngdataJunior2024_NasjonaleResultater_UU.pdf?sequence=1&isAllowed=y) at mange barn i alderen 10–12 år bruker skjerm noe mer, med 7 av 10 over 2 timer daglig og 1 av 4 over 4 timer. Heldigvis ser vi en fantastisk utvikling der stadig flere barn finner glede i aktivitet og fellesskap gjennom idrett!

Norges Fotballforbund (NFF) har passert 400 000 medlemmer – flere enn før pandemien – og trenden er fortsatt økende. Dette viser at fotballen står sterkt som en inkluderende og engasjerende aktivitet for barn og unge over hele landet.

– Gjennom TINE Fotballskole sprer vi fotballglede og gir barn muligheten til å oppleve gøyale øyeblikk sammen med andre. Vi ser at stadig flere barn blir med, og det skaper sunne, aktive fellesskap over hele landet, sier fotballpresident Lise Klaveness.

Denne sommeren arrangeres over 430 fotballskoler fra nord til sør, der rundt 400 klubber, 12 000 unge instruktører og nesten 70 000 barn deltar i en aktiv og sosial uke. TINE og NFF oppfordrer i år til å legge mobilen hjemme og i stedet la gleden ved fotball og samvær stå i sentrum.

– TINE Fotballskole er en fantastisk mulighet for barn og unge til å oppleve bevegelse, mestring og vennskap. Vi gleder oss over at så mange blir med på denne positive trenden, og vi ser at tallene for deltakelse bare stiger, smiler Klaveness.

**Alle skal kunne delta**

[Økonomiske barrierer](https://www.idrettsforbundet.no/contentassets/a4744409156046f9bd0ee569a7f8965a/rapport-kostnader-og-kostnadsdrivere-for-barne--og-ungdomsidretten-2024.pdf) gjør òg at mange barn faller utenfor organiserte fritidsaktiviteter. Sammen med NFF, ønsker TINE å bidra til lavterskel møteplasser i lokalsamfunnene, der alle barn kan være med – uansett bakgrunn og ferdigheter. Derfor ble det for noen år siden innført en makspris for deltakelse. Samtidig går hele deltakeravgiften til de lokale klubbene, og bidrar direkte til aktivitetstilbudet i nærmiljøet.

– Som et samvirke med røtter i hele landet er vi opptatt av å bidra til gode oppvekstsvilkår for barn og unge. Derfor betyr det mye for oss å være med på å gjøre idrett og aktivitet mer tilgjengelig for alle, avslutter Freuchen.